### NN 83/2025 (23.5.2025.), Pravilnik o provedbi Programa potpore za poljoprivredne sektore pogođene nepovoljnim klimatskim prilikama i prirodnim nepogodama u 2024. godini

Ministarstvo poljoprivrede, šumarstva i ribarstva

1108

Na temelju članka 39. stavka 5. Zakona o poljoprivredi (»Narodne novine«, broj 118/18, 42/20, 127/20 – Odluka Ustavnog suda Republike Hrvatske, 52/21, 152/22 i 152/24) ministar poljoprivrede, šumarstva i ribarstva donosi

PRAVILNIK

O PROVEDBI PROGRAMA POTPORE ZA POLJOPRIVREDNE SEKTORE POGOĐENE NEPOVOLJNIM KLIMATSKIM PRILIKAMA I PRIRODNIM NEPOGODAMA U 2024. GODINI

Predmet Pravilnika

Članak 1.

Ovim se Pravilnikom propisuje provedba Programa potpore za poljoprivredne sektore pogođene nepovoljnim klimatskim prilikama i prirodnim nepogodama u 2024. (u daljnjem tekstu: Program) donesenog Odlukom Vlade Republike Hrvatske, klasa: 022-03/25-04/184, urbroj: 50301-27/22-25-2 od 2. svibnja 2025. godine.

Dodjela potpore

Članak 2.

Potpora iz Programa dodjeljuje se u skladu s Provedbenom uredbom Komisije (EU) 2025/441 od 6. ožujka 2025. o utvrđivanju hitne financijske potpore za poljoprivredne sektore pogođene nepovoljnim klimatskim prilikama i elementarnim nepogodama u Španjolskoj, Hrvatskoj, Cipru, Latviji i Mađarskoj u skladu s Uredbom (EU) br. 1308/2013 Europskog parlamenta i Vijeća (SL L 2025/441, 10. 3. 2025.).

Pojmovi

Članak 3.

(1) Pojmovi korišteni u ovom Pravilniku imaju sljedeće značenje:

1. podnositelj zahtjeva je svaka fizička i pravna osoba koja je podnijela Zahtjev na temelju Programa i ovoga Pravilnika

2. korisnik potpore je svaka fizička ili pravna osoba koja je zadovoljila uvjete iz Programa i ovoga Pravilnika i ostvarila pravo na potporu

3. Registar šteta (u daljnjem tekstu: Registar) je digitalna baza podataka svih šteta nastalih zbog prirodnih nepogoda na području Republike Hrvatske uspostavljen na temelju Zakona o ublažavanju i uklanjanju posljedica prirodnih nepogoda (»Narodne novine«, broj 16/19).

(2) Izrazi koji se koriste u ovome Pravilniku, a imaju rodno značenje odnose se jednako na muški i ženski rod.

Potpora

Članak 4.

(1) Za potporu iz Programa nisu prihvatljive štete koje su nastale na onim poljoprivrednim kulturama koje nisu obuhvaćene Programom, a prijavljene su u Registru.

(2) Potpora iz Programa dodjeljuje se slijedom ujednačene proporcionalne podjele na temelju izračunatog iznosa potpore svih prihvatljivih korisnika potpore i raspoloživih proračunskih sredstva.

(3) Najmanji pojedinačni iznos potpore iz ovoga Programa po korisniku potpore iznosi 200,00 EUR, a najveći pojedinačni iznos potpore iz Programa po korisniku potpore iznosi 42.000,00 EUR i ne može biti veća od potvrđenog iznosa štete u Registru.

Uvjeti prihvatljivosti

Članak 5.

Za potporu su prihvatljivi korisnici koji:

– su upisani u Upisnik poljoprivrednih gospodarstava koji se bave proizvodnjom voća, povrća, grožđa te sjemena

– su imali štetu od prirodnih nepogoda nastalih u 2024. godini prijavljenu u Registru veću od 30 % na prinosu poljoprivrednih kultura voća, povrća, grožđa i sjemena

– su imali štetu od prirodnih nepogoda nastalih u 2024. godini prijavljenu u Registru veću od 200,00 eura

– su u propisanom roku podnijeli zahtjev iz članka 6. stavka 6. ovoga Pravilnika

– su dostavili policu osiguranja, obračun isplate i potvrdu o isplati štete osiguravajućeg društva po polici osiguranja za štetu od prirodnih nepogoda nastalu u 2024. godini uz zahtjev iz članka 6. stavka 6. ovoga Pravilnika, za one korisnike koji su u Registru evidentirali postojanje osiguranja.

Postupak dodjele i isplate potpore

Članak 6.

(1) Koristeći podatke iz Registra, Ministarstvo poljoprivrede, šumarstva i ribarstva (u daljnjem tekstu: Ministarstvo) izrađuje popis prihvatljivih korisnika potpore provjerom sljedećih podataka:

– upis u Registar za štetu od prirodne nepogode nastale u 2024. godini veću od 30 % na prinosu poljoprivrednih kultura voća, povrća, grožđa te sjemena

– šteta od prirodnih nepogoda nastalih u 2024. godini prijavljena u Registru veća od 200,00 eura

– osiguranje proizvodnje od prirodne nepogode za korisnike koji su prijavili štetu evidentirano u podacima u Registru.

(2) Ministarstvo dostavlja Agenciji za plaćanja u poljoprivredi, ribarstvu i ruralnom razvoju (u daljnjem tekstu: Agencija za plaćanja) popis prihvatljivih korisnika potpore iz stavka 1. ovoga članka, koji sadrži podatke o potvrđenom iznosu štete, ugovorenim policama osiguranja i podatke o isplaćenim potporama na temelju Programa potpore poljoprivrednim proizvođačima za ublažavanje posljedica prirodnih nepogoda nastalih u 2024. godini.

(3) U slučaju da se kod pojedinih korisnika identifikacijski podatci Registra ne podudaraju s identifikacijskim podatcima iz Upisnika poljoprivrednih gospodarstava Agencija i Ministarstvo usklađuju podatke.

(4) U slučaju da se podatci iz stavka 3. ovoga članka ne mogu uskladiti korisnik se isključuje iz popisa iz stavka 1. ovoga članka.

(5) Agencija za plaćanja objavljuje Javni poziv na svojim mrežnim stranicama (www.apprrr.hr), zaprima prijave, provjerava da li podnositelj zahtjeva zadovoljava uvjete prihvatljivosti, izračunava potporu, donosi odluke i isplaćuje potporu. Javni poziv sadrži i listu prihvatljivih korisnika.

(6) Javnim pozivom iz stavka 5. ovoga članka određuje se: način, uvjeti i rok podnošenja zahtjeva, dokumentacija koju korisnik mora priložiti, administrativna kontrola zaprimljenih zahtjeva, odobrenje i isplata financijskih sredstava i povrat zaprimljenih sredstava.

(7) Zahtjev za potporu (u daljnjem tekstu: zahtjev) podnosi korisnik u elektroničkom obliku putem AGRONET-a i podnošenjem ispisanog i potpisanog za fizičke osobe, te potpisanog i ovjerenog zahtjeva za pravne osobe u izvorniku preporučenom pošiljkom ili neposredno u Agenciju za plaćanja.

(8) Agencija za plaćanja izračunava iznos potpore za korisnika na temelju potvrđenog iznosa štete iz Registra, a navedenog u popisu iz stavka 2. ovoga članka, koji umanjuje za potporu dodijeljenu na temelju Programa potpore poljoprivrednim proizvođačima za ublažavanje posljedica prirodnih nepogoda nastalih u 2024. godini, Mjere 23 iz Programa ruralnog razvoja Republike Hrvatske za razdoblje 2014. – 2020. i isplaćene naknade štete na temelju ugovorenih polica osiguranja.

(9) Agencija za plaćanja na temelju rezultata provedene kontrole donosi:

a) Odluku o odobrenju isplata korisnicima, koji su udovoljili uvjetima ili

b) Odluku o neudovoljavanju uvjetima za ostvarivanje prava na potporu podnositeljima, koji ne udovoljavaju uvjetima koji su propisani Programom, ovim Pravilnikom i javnim pozivom

c) Odluku o povratu sredstava iz članka 144. Zakona o poljoprivredi.

(10) Odluke iz stavka 9. ovoga članka dostavljaju se podnositelju zahtjeva u skladu s člankom 15. stavkom 2. Zakona o poljoprivredi.

(11) Zaštita financijskih interesa Europske unije i Republike Hrvatske provodi se u skladu s člankom 8.c. Zakona o poljoprivredi.

Žalbe

Članak 7.

Na odluke iz članka 6. ovoga Pravilnika može se podnijeti žalba u skladu s člankom 15. stavkom 5. Zakona o poljoprivredi.

Zaštita osobnih podataka

Članak 8.

Sa svim osobnim podacima prikupljenim na temelju odredbi ovoga Pravilnika postupat će se u skladu s Uredbom (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka) (SL L 119, 4. 5. 2016.).

Stupanje na snagu

Članak 9.

Ovaj Pravilnik stupa na snagu prvoga dana od dana objave u »Narodnim novinama«.

Klasa: 404-01/25-01/50
 Urbroj: 525-06/243-25-15
 Zagreb, 19. svibnja 2025.

Potpredsjednik Vlade
 i ministar
 David Vlajčić, v. r.